b'\n_START_ARTICLE_\nKnji\xc5\xbenica Akademije za gledali\xc5\xa1\xc4\x8de, radio, film in televizijo\n_START_SECTION_\nZgodovina\n_START_PARAGRAPH_\nKnji\xc5\xbenica je bila ustanovljena hkrati z Akademijo za gledali\xc5\xa1\xc4\x8de, radio, film in televizijo leta 1946. Leta 1954 je bila sprejeta v sekcijo za gledali\xc5\xa1ke knji\xc5\xbenice in zbirke pri Mednarodni knji\xc5\xbeni\xc4\x8darski zvezi v Parizu. Leta 1960 je bila knji\xc5\xbenica uvr\xc5\xa1\xc4\x8dena v bilten Mednarodne sekcije knji\xc5\xbenic in muzejev gledali\xc5\xa1kih umetnosti pri Mednarodni zvezi knji\xc5\xbeni\xc4\x8darskih zdru\xc5\xbeenj. 1. Februarja 1962 je prevzela akademijsko knji\xc5\xbenico bibliotekarka Slavka Lokar. 13. junija 1967 je bila knji\xc5\xbenica vpisana v bibliotekarski razvid pri Narodni in univerzitetni knji\xc5\xbenici. Od leta 1994 je knji\xc5\xbenica vklju\xc4\x8dena v sistem COBISS. Avtomatizirano izposojo je uvedla 15. maja 2001. Istega leta se je vklju\xc4\x8dila tudi v projekt enotne knji\xc5\xbeni\xc4\x8dne izkaznice za \xc5\xa1tudente Univerze v Ljubljani.\n_START_SECTION_\nGradivo\n_START_PARAGRAPH_\nZbira, obdeluje in hrani gradivo s podro\xc4\x8dja gledali\xc5\xa1\xc4\x8da, radia, filma in televizije. Opravlja knji\xc5\xbeni\xc4\x8darsko, informacijsko in dokumentacijsko dejavnost za potrebe pedago\xc5\xa1kega, umetni\xc5\xa1kega in znanstvenoraziskovalnega dela na podro\xc4\x8dju gledali\xc5\xa1\xc4\x8da, filma, knji\xc5\xbeevnosti, literarne teorije, radia, televizije, splo\xc5\xa1ne kulturne zgodovine, psihologije, filozofije itd. Deluje v okviru Centra za teatrologijo in filmologijo. V knji\xc5\xbenici je na razpolago knji\xc5\xbeno gradivo ter tipkopisi. Videote\xc4\x8dno in fonote\xc4\x8dno gradivo je na voljo v filmski dokumentaciji, ikonoteka in preostalo gradivo pa v gledali\xc5\xa1ki dokumentaciji._NEWLINE_Knji\xc5\xbenica je dobro zalo\xc5\xbeena s strokovno literaturo. Hrani dramska dela v originalih in prevodih. Nabavlja tudi knjige, ki so v posredni povezavi s \xc5\xa1tudijsko usmeritvijo in jih \xc5\xa1tudenti potrebujejo pri svojem \xc5\xa1tudiju (psihologija, filozofija, glasba...). Knji\xc5\xbenica je bogato zalo\xc5\xbeena tudi s strokovnimi revijami. Te so predvsem s podro\xc4\x8dja filma in gledali\xc5\xa1\xc4\x8da. Ima katalog, kjer so popisane revije in zaloga, podatki pa so dostopni tudi na ra\xc4\x8dunalniku. Tuje revije so v franco\xc5\xa1\xc4\x8dini, angle\xc5\xa1\xc4\x8dini, nem\xc5\xa1\xc4\x8dini, italijan\xc5\xa1\xc4\x8dini, \xc4\x8de\xc5\xa1\xc4\x8dini, ru\xc5\xa1\xc4\x8dini, hrva\xc5\xa1\xc4\x8dini in srb\xc5\xa1\xc4\x8dini._NEWLINE_Od leta 1996 hrani tudi diplomske naloge, ki so popisane v COBISS-u. Starej\xc5\xa1e diplomske naloge hrani v arhivu. Izposoja diplomskih nalog je mogo\xc4\x8da le s pisnim privoljenjem avtorja._NEWLINE_Knji\xc5\xbenica ima tudi obse\xc5\xbeno zbirko gledali\xc5\xa1kih listov, ki jih zbira \xc5\xbee od vsega za\xc4\x8detka. Hrani gledali\xc5\xa1ke liste institucionalnih gledali\xc5\xa1\xc4\x8d (SNG Drama, SNG Maribor, SLG Celje, MGL Ljubljana|, SSG Trst, Pre\xc5\xa1ernovo gledali\xc5\xa1\xc4\x8de Kranj, PDG Nova Gorica, SMG Ljubljana), opernih hi\xc5\xa1 in nekaterih amaterskih gledali\xc5\xa1\xc4\x8d. Gledali\xc5\xa1ki listi so na voljo le v \xc4\x8ditalnici._NEWLINE_Zaradi prostorske stiske gradivo ni v prostem pristopu. Gradivo je postavljeno po signaturah, in sicer po letih nabave. V priro\xc4\x8dni zbirki so predvsem enciklopedije in priro\xc4\x8dnike s podro\xc4\x8dja filma, gledali\xc5\xa1\xc4\x8da, literature, slikarstva, mitologije itd._NEWLINE_Knji\xc5\xbenica AGRFT pridobiva gradivo z nakupi, darovi in zamenjavo. Pri nakupih upo\xc5\xa1teva potrebe pedago\xc5\xa1kih, umetni\xc5\xa1kih in znanstveno raziskovalnih programov v okviru razpolo\xc5\xbeljivih sredstev\n_START_SECTION_\nDejavnosti\n_START_PARAGRAPH_\nUporabnikom omogo\xc4\x8da dostop do podatkovnih zbirk NUK, CTK in IZUM. Ve\xc4\x8dino gradiva izposoja na dom, rok izposoje pa je en mesec. Knji\xc5\xbenica ima poleg ra\xc4\x8dunalni\xc5\xa1kega tudi katalog serijskih publikacij ter abecedni-imenski in geselski katalog.'